NOTĂ DE FUNDAMENTARE

|  |
| --- |
| Secțiunea 1Titlul proiectului de act normativ Hotărâre a Guvernului privind regulile de eligibilitate a cheltuielilor efectuate în cadrul operațiunilor finanțate prin Fondul european de dezvoltare regională, Fondul social european plus, Fondul de coeziune și Fondul pentru o tranziție justă 2021-2027 |

**Secțiunea a 2-a Motivul emiterii actului normativ**

|  |  |
| --- | --- |
| 1.Descrierea situației actuale | Politica de coeziune este una din cele mai importante și mai complexe politici ale Uniunii Europene, având ca principal obiectiv reducerea decalajelor economice, sociale și teritoriale între diversele regiuni și state membre ale Uniunii Europene. În cadrul acestei politici, obiectivele specifice privind creșterea economică și ocuparea forței de muncă sunt susținute prin contribuția fondurilor externe nerambursabile implementate prin bugete multianuale de 7 ani (perioade de programare).  Pentru perioada de programare 2021-2027, în iunie 2021, au fost adoptate reglementări comune pentru opt fonduri cu gestiune partajată pentru a uniformiza regulile de utilizare a resurselor financiare puse la dispoziția statelor membre din bugetul Uniunii Europene.  Astfel, Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune *privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize* are ca scop îmbunătățirea coordonării și armonizării implementării fondurilor care furnizează contribuții în temeiul politicii de coeziune, reducându-se fragmentarea utilizării resurselor financiare puse la dispoziția statelor membre din bugetul Uniunii Europene.  Pentru perioada de programare 2021-2027, în cadrul politicii de coeziune, România accesează fonduri externe nerambursabile în cadrul a cinci obiective de politică:  1. O Europă mai inteligentă – o transformare economică inovatoare și inteligentă.  2. O Europă mai ecologică, cu emisii scăzute de carbon.  3. O Europă mai conectată – mobilitate și conectivitate TIC regională.  4. O Europă mai socială – implementarea Pilonului european al drepturilor sociale.  5. O Europă mai aproape de cetățeni – dezvoltarea sustenabilă și integrată a zonelor urbane, rurale și de coastă prin inițiative locale.  Programarea fondurilor externe nerambursabile pentru perioada 2021 - 2027 se va finaliza prin încheierea unui Acord de Parteneriat cu Comisia Europeană, precum și prin elaborarea și aprobarea programelor subsecvente pentru perioada 2021-2027.  Ministerul Investițiilor și Proiectelor Europene are responsabilitatea coordonării pregătirii, dezvoltării, armonizării și funcționării cadrului legislativ, instituțional, procedural și programatic pentru gestionarea fondurilor externe nerambursabile aferente politicii de coeziune alocate României pentru perioada de programare 2021 – 2027, în conformitate art. 3 din HG nr. 936/2020.  Astfel, la nivelul Ministerului Investițiilor și Proiectelor Europene, au fost elaborate, cu implicarea ministerelor de linie, dar și cu implicarea partenerilor economici și sociali, proiectele de Programe Operaționale pentru perioada de programare 2021-2027, respectiv:   * Programul Operațional Tranziție Justă (POTJ) * Programul Operațional Dezvoltare Durabilă (PODD) * Programul Operațional Transport (POT) * Programului Operațional Creștere Inteligentă, Digitalizare și Instrumente Financiare (POCIDIF) * Programul Operațional Sănătate (POS) * Programul Operațional Educație și Ocupare (POEO) * Programul Operațional Incluziune și Demnitate Socială (POIDS) * Programe Operaționale Regionale * Programul Operațional Asistență Tehnică   În prezent, continuă derularea rundelor de negocieri în cadrul dialogului informal între autoritățile române și Comisia Europeană, în vederea aprobării acestora.  În conformitate cu principiul și normele gestiunii partajate, statele membre au responsabilitatea principală pentru managementul și controlul asistenței financiare nerambursabile din partea Uniunii Europene, iar pachetul legislativ adoptat în acest sens pentru implementarea fondurilor externe nerambursabile 2021-2027 în gestiune partajată, cuprinde o serie de reglementări care impun statelor membre adoptarea cadrului legislativ național care reglementează gestionarea financiară a proiectelor finanțate din fonduri europene.  În decembrie 2021, s-a adoptat OUG nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă, care stabilește fluxurile financiare pentru gestionarea fondurilor europene alocate României pentru perioada de programare 2021-2027.  În acest context, în conformitate cu prevederile art. 63 alin. (1) din Regulamentul (UE) 2021/1060, conform căruia regulile de eligibilitate a cheltuielilor sunt stabilite prin norme naționale, cu excepția cazurilor în care există norme specifice stabilite prin regulamente europene, prezentul actul normativ stabilește cadrul legal privind eligibilitatea cheltuielilor efectuate în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european plus, Fondul de coeziune, Fondul pentru o tranziție justă și din cofinanțarea națională. |
| 11 În cazul proiectelor de acte normative care transpun legislație comunitară sau creează cadrul pentru aplicarea directă a acesteia, se vor specifica doar actele comunitare în cauză, însoțite de elementele de identificare ale acestora. | Proiectul de act normativ nu se referă la acest subiect. |
| 2.Schimbări preconizate | Prin promovarea prezentului act normativ se urmărește stabilirea cadrului legal privind eligibilitatea cheltuielilor efectuate de către beneficiari în cadrul operațiunilor finanțate prin Fondul european de dezvoltare regională, Fondul social european plus, Fondul de coeziune și Fondul pentru o tranziție justă, pentru perioada de programare 2021-2027 și din cofinanțarea națională, în conformitate cu prevederile art. 63 alin. (1) din Regulamentul (UE) 2021/1060.  Pentru interpretare unitară și înțelegere corectă, termenii utilizați în cadrul actului normativ au înțelesul prevăzut în Regulamentul (UE) 2021/1060 de stabilire a dispozițiilor comune sau în legislația națională privind gestionarea financiară a fondurilor europene pentru perioada de programare 2021-2027.  Astfel, în ceea ce privește Regulamentul (UE) 2021/1060, termenii sunt definiți la art. 2 (beneficiar, operațiune, instrument financiar, relocare) sau sunt reglementați de articole dedicate din Regulamentul (UE) 2021/1060 al căror conținut reflectă cu claritate noțiunea („program” la art. 21; autoritate de management la art. 72 și art. 75; dezvoltare locală plasată sub responsabilitatea comunității la art. 31 și art. 34).  Raportat la regulile de eligibilitate existente în cuprinsul unor articole diferite în Regulamentul (UE) 2021/1060 și a regulamentelor specifice fondurilor, în cadrul actului normativ s-au specificat următoarele aspecte:   * regulile generale pe care trebuie să le îndeplinească o cheltuială pentru a fi eligibilă; * regulile specifice pentru unele categorii de cheltuieli de tipul contribuţiei în natură, amortizării, leasingului, cheltuieli cu achiziția de terenuri și autovehicule sau mijloace de transport, inclusiv a celor nepoluante; * categoriile de cheltuieli neeligibile.   În ceea ce privește regulile generale este necesară introducerea unor excepții punctuale având în vedere caracteristicile anumitor tipuri de cheltuieli. Astfel, opțiunile de costuri simplificate, prin natura lor, prevăzute la art. 53 alin. (1) lit. (b), (c), (d) și (f) nu vor fi însoțite de facturi sau documente cu valoare probatorie echivalentă și nici de documente care să ateste plata și nu vor fi înregistrate în contabilitate.  Totodată, amortizarea și contribuția în natură nu pot fi însoțite de dovada plății, iar contribuția în natură nu poate fi însoțită de factură sau documente cu valoare probatorie echivalentă.  În cazul operațiunilor care intră sub incidența ajutorului de stat, potrivit prevederilor art. 107 din Tratatul privind Funcționarea Uniunii Europene, o cheltuială trebuie să îndeplinească cumulativ prevederile prezentei hotărâri, precum și condițiile de eligibilitate specifice tipului de ajutor de stat aplicabil. In cazul aceluiași obiect al reglementării, prevalează regulile ajutorului de stat.  În scopul evitării unor prevederi redundante, prevederile actului normativ se completează cu normele de eligibilitate specifice prevăzute în Regulamentul (UE) 2021/1060 privind prevederile comune pentru instrumentele financiare (art. 58-62 și art. 68), precum și pentru sprijinul acordat strategiilor de dezvoltare locală plasată sub responsabilitatea comunității (art. 31-34).  De asemenea, în ceea ce privește cheltuielile efectuate în cadrul operațiunilor finanțate prin Fondul social european Plus, condițiile generale de eligibilitate se completează cu condițiile specifice prevăzute în Regulamentul (UE) 2021/1057 de instituire a Fondului social european Plus (FSE+).  Referitor la contribuția în natură, sunt detaliate condițiile specifice de eligibilitate, care, cumulate cu cele generale și cu prevederile art. 67 alin. (1) din Regulamentul (UE) 2021/1060, trebuie îndeplinite de o cheltuială pentru a putea fi rambursată din fondurile europene.  Amortizarea este considerată cheltuială eligibilă dacă respectă condițiile prevăzute la art. 67 alin. (2) din Regulamentul (UE) 2021/1060 privind prevederile comune, precum și cele prevăzute la art. 2 din cadrul hotărârii.  Pentru a se reduce sarcina administrativă și pentru a simplifica utilizarea fondurilor pentru perioada 2021-2027, sunt stabilite condițiile privind utilizarea opțiunilor de costuri simplificate. Tipurile de opțiuni de costuri simplificate sunt prevăzute la art. 53 alineatul (1) literele (b), (c), (d) și (f) din Regulamentul (UE) 2021/1060, respectiv costurile unitare, sumele forfetare, finanțarea la rate forfetare, precum și cheltuielile stabilite sub forma finanțării nelegate de costuri.  Astfel, în cazul formelor de sprijin reglementate la art. 53 alin. (1) literele (b), (c), (d) și f) din Regulamentul (UE) 2021/1060, acestea trebuie să respecte prevederile art. 2 din cadrul hotărârii , precum și condițiile stabilite prin programul operațional aprobat prin decizia reglementată la art. 94 alin. (3) și la art. 95 alin. (2) din Regulamentul (UE) 2021/1060 sau prin actul delegat reglementat la art. 94 alin. (4) și la art. 95 alin. (4) din Regulamentul (UE) 2021/1060.  În ceea ce privește terenurile, Regulamentul (UE) 2021/1060 prevede eligibilitatea terenului ca excepție, cheltuielile fiind eligibile în limita unor plafoane de 10%, respectiv 15% din totalul cheltuielilor eligibile ale unei operațiuni. Cu toate acestea, în cazul operațiunilor care vizează conservarea mediului, respectivele plafoane nu se aplică, rezultând o eligibilitate de 100% a costurilor de achiziție a terenurilor.  În plus, față de reglementările din Regulamentul (UE) 2021/1060, Regulamentul (UE) 2021/1057 privind Fondul social european Plus stabilește ca neeligibilă cheltuiala cu achiziția de terenuri. În scopul asigurării utilizării eficiente a fondurilor, hotărârea prevede condiția referitoare la certificarea de către un evaluator independent a costului de achiziție al terenului.  Având în vedere că Regulamentul (UE) 2021/1060 prevede condiția de păstrare a investiției pe 5 ani, potrivit art. 65 referitor la durabilitatea proiectului, a fost introdusă condiția ca imobilului să nu fi fost achiziționat/construit prin intermediul unei finanțări nerambursabile publice în termenul de 5 ani anterior depunerii cererii de finanțare (termenul de 5 ani este desigur stabilit de la momentul plății finale stabilit în art. 65).  Și, totodată, sunt detaliate condițiile pentru achiziția de imobile deja construite.  În ceea ce privește operațiunile de leasing, sunt detaliate condițiile specifice de eligibilitate, care, cumulate cu cele generale, trebuie îndeplinite de o cheltuială pentru a putea fi rambursată din fondurile europene.  În ceea ce privește achiziția de autovehicule sau alte mijloace de transport, achiziţionate inclusiv prin leasing, actul normativ stabilește condițiile de eligibilitate a acestor cheltuieli.  Conform prevederilor art. 7 alin. (1) lit. h) din Regulamentul (UE) 2021/1058 al Parlamentului European şi al Consiliului privind Fondul european de dezvoltare regională și Fondul de coeziune sunt excluse de la finanțare din aceste fonduri investițiile legate de producția, prelucrarea, transportul, distribuția, stocarea sau arderea combustibililor fosili, exceptând investițiile în vehiculele nepoluante de interes public, astfel cum sunt definite în Directiva 2009/33/CE a Parlamentului European și a Consiliului, așa cum a fost transpusă în Ordonanța de urgență a Guvernului nr. 71/2021 privind promovarea vehiculelor de transport rutier nepoluante, în sprijinul unei mobilități cu emisii scăzute, pentru abrogarea Ordonanţei de urgenţă a Guvernului nr. 40/2011 privind promovarea vehiculelor de transport rutier nepoluante şi eficiente din punct de vedere energetic şi a Legii nr. 37/2018 privind promovarea transportului ecologic.  Conform prevederilor art. 9 lit. d) din Regulamentul (UE) 2021/1056 al Parlamentului European și al Consiliului din 24 iunie 2021 de instituire a Fondului pentru o tranziție justă sunt excluse de la finanțare din acest fond investițiile legate de producția, prelucrarea, transportul, distribuția, depozitarea sau arderea combustibililor fosili.  Astfel, este necesar să se aibă în vedere în stabilirea eligibilității cheltuielilor exceptările stabilite prin regulamentele specifice fondurilor, sus-menționate.  În consecință, cheltuiala cu achiziția de autovehicule sau alte mijloace de transport din categoria vehiculelor nepoluate este eligibilă dacă respectă condițiile generale de eligibilitate reglementate la art. 2 din hotărâre, precum și condițiile referitoare la scopul achiziționării acestora.  Regula menționată în articolul 64 din Regulamentul (UE) 2021/1060 stabilește neeligibilitatea taxei pe valoarea adăugată (TVA). În acest context, alin. (1) lit. c) al art. 64 prevede excepții în privința taxei pe valoare adăugată și stabilește cazurile în care cheltuiala este eligibilă.  Astfel, cheltuiala cu taxa pe valoare adăugată este eligibilă dacă este aferentă unor cheltuieli eligibile efectuate în cadrul proiectelor finanțate din fonduri europene și dacă sunt respectate anumite condiții.  În ceea ce privește operațiunile a căror valoare totală este mai mică decât echivalentul a 5.000.000 euro, inclusiv taxa pe valoare adăugată, stabilită de regulament ca fiind eligibilă, în scopul evitării dublei finanțări, pentru acei beneficiari care pot recupera TVA, se stabilește condiția ca beneficiarul să nu aducă taxa pe valoare adăugată spre deducere conform Legii nr. 227/2015 privind Codul fiscal, cu modificările și completările ulterioare.  Referitor la operațiunile a căror valoare totală este mai mare decât echivalentul a 5.000.000 euro, inclusiv taxa pe valoare adăugată, cheltuiala cu TVA este eligibilă numai în cazul în care beneficiarul nu poate recupera cheltuiala conform legislației TVA. În aceste situații, în scopul stabilirii caracterului nerecuperabil al TVA, hotărârea stabilește emiterea de instrucțiuni de aplicare pentru art.9, elaborate prin ordin comun al ministrului investițiilor și proiectelor europene și al ministrului finanțelor.  Totodată, regulamentul stabilește, prin excepție, eligibilitatea TVA aferentă investițiilor destinatarilor finali ai instrumentelor financiare. În schimb, în cazul în care aceștia derulează investiția cu sprijin combinat sub forma de grant, condițiile de eligibilitate menționate mai sus sunt aplicabile componentei de grant a sprijinului în funcție de valoarea grantului.  Condițiile de eligibilitate stabilite prin prezenta hotărâre vizează diferite etapele de implementare ale unui proiect. În acest context, este necesar ca autoritățile de management să efectueze verificări cu privire la respectarea acestora în procesul de evaluare a cererilor de finanțare, în procesul de contractare aferent încheierii contractului/deciziei de finanțare, precum și procesul de verificare a cererilor de rambursare.  Pentru a asigura aplicarea corectă a regulilor prevăzute în hotărâre este necesar ca, pe parcursul perioadei de implementare a programelor operaționale, Ministerul Investițiilor și Proiectelor Europene, în calitate de coordonator, să poată emite ordine și instrucțiuni care sa furnizeze detalii cu privire la regulile de eligibilitate. În procesul de elaborare a acestora, MIPE consultă toate autoritățile de management pentru a putea asigura aplicabilitatea lor în conformitate cu specificul programului. |
| 3.Alte informații | Nu au fost identificate. |

**Secțiunea a 3-a - Impactul socio-economic al proiectului de act normativ**

|  |  |
| --- | --- |
| 1. Impactul macro- economic | Prezentul act normativ nu se referă la acest subiect. |
| 11. Impactul asupra mediului concurenţial şi domeniului ajutoarelor de stat | Proiectul de act normativ nu se referă la acest subiect. |
| 2. Impact asupra mediului de afaceri | Proiectul de act normativ nu se referă la acest subiect. |
| 21. Impactul asupra sarcinilor administrative | Proiectul de act normativ nu se referă la acest subiect. |
| 22. Impactul asupra întreprinderilor mici și mijlocii | Proiectul de act normativ nu se referă la acest subiect. |
| 3. Impactul social |  |
| 4. Impact asupra mediului | Proiectul de act normativ nu se referă la acest subiect. |
| 5. Alte informaţii | Nu au fost identificate. |

**Secţiunea a 4-a. Impactul financiar asupra bugetului de stat consolidat, atât pe termen scurt, pentru anul curent, cât şi pe termen lung (pe 5 ani)**

|  |  |  |  |  |  |  |
| --- | --- | --- | --- | --- | --- | --- |
| Indicatori | An curent | Următorii 4 ani | | | | Media următorilor 5 ani, după anul curent |
| 1 | 2 | 3 | 4 | 5 | 6 | 7 |
| 1.Modificări ale veniturilor bugetare, plus/minus, din care:  a)bugetul de stat, din acesta:  -impozit pe profit  -impozit pe venit  b)bugete locale:  -impozit pe profit  c)bugetul asigurărilor sociale  -contribuţii de asigurări |  |  |  |  |  |  |
| 2.Modificări ale cheltuielilor bugetare din care:  a)bugetul de stat, din acesta:  -cheltuieli de personal  -bunuri şi servicii  b)bugete locale:  -cheltuieli de personal  -bunuri şi servicii  c)bugetul asigurărilor sociale  -cheltuieli de personal  -bunuri şi servicii |  |  |  |  |  |  |
| 3.Impact financiar, plus/minus, din care:  a) buget de stat  b)bugete locale | Proiectul de act normativ nu se referă la acest subiect. | | | | | |
| 4. Propuneri pentru  acoperirea creşterilor de cheltuieli | Proiectul de act normativ nu se referă la acest subiect. | | | | | |
| 5. Propuneri pentru acoperirea scăderilor de venituri | Proiectul de act normativ nu se referă la acest subiect. | | | | | |
| 6. Calcule detaliate privind fundamentarea modificărilor veniturilor şi/sau cheltuielilor bugetare | Proiectul de act normativ nu se referă la acest subiect. | | | | | |
| 7. Alte informaţii | Nu au fost identificate. | | | | | |

**Secţiunea a 5-a - Efectele proiectului de act normativ asupra legislaţiei în vigoare**

|  |  |
| --- | --- |
| 1.Măsuri normative necesare pentru aplicarea prevederilor proiectului de act normativ:  a) acte normative în vigoare ce vor fi modificate sau abrogate, ca urmare a intrării în vigoare a proiectului de act normativ;  b) acte normative ce urmează a fi elaborate în vederea implementării noilor dispoziţii. | b) În vederea implementării dispoziţiilor art. 9 din prezenta hotărâre, va fi emis ordin comun al ministrului investițiilor și proiectelor europene şi al ministrului finanţelor. |
| 11. Compatibilitatea proiectului de act normativ cu legislaţia în domeniul achiziţiilor publice | Proiectul de act normativ nu se referă la acest subiect. |
| 2. Conformitatea proiectului de act normativ cu legislaţia comunitară în cazul proiectelor ce transpun prevederi comunitare | Proiectul de act normativ nu se referă la acest subiect. |
| 3. Măsuri normative necesare aplicării directe a actelor normative comunitare europene | Proiectul de act normativ este necesar în vederea aplicării art. 63 alin. (1) din Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize. |
| 4. Hotărâri ale Curţii de Justiţie a Uniunii Europene | Proiectul de act normativ nu se referă la acest subiect. |
| 5. Alte acte normative şi/sau documente internaţionale din care decurg angajamente | Proiectul de act normativ nu se referă la acest subiect. |
| 6.Alte informaţii | Nu au fost identificate. |

**6. Consultările efectuate în vederea elaborării proiectului de act normativ**

|  |  |
| --- | --- |
| 1.Informaţii privind procesul de consultare cu organizaţii neguvernamentale, instituite de cercetare şi alte organisme implicate | Proiectul de act normativ nu se referă la acest subiect. |
| 2.Fundamentarea alegerii organizaţiilor cu care a avut loc consultarea, precum şi a modului în care activitatea acestor organizaţii este legată de obiectivul proiectului de act normativ | Proiectul de act normativ nu se referă la acest subiect. |
| 3.Consultările organizate cu autorităţile administraţiei publice locale, în situaţia în care proiectul de act normativ are ca obiect activităţi ale acestor autorităţi, în condiţiile Hotărârii Guvernului nr. 521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative | A fost realizată procedura de consultare în conformitate cu prevederile Ordonanței de urgență a Guvernului nr. 57/2019 privind Codul administrativ, cu completările ulterioare, precum și ale Hotărârii Guvernului nr. 521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative. |
| 4.Consultările desfăşurate în cadrul consiliilor interministeriale, în conformitate cu prevederile Hotărârii Guvernului nr. 750/2005 privind constituirea consiliilor interministeriale permanente | Proiectul de act normativ nu se referă la acest subiect. |
| 5.Informaţii privind avizarea de către:  a) Consiliul legislativ  b)Consiliul Suprem de Apărare a Ţării  c)Consiliul Economic şi Social  d)Consiliul Concurenţei  e)Curtea de Conturi | Prezentul proiect de act normativ este supus avizării Consiliului Legislativ.  De asemenea, proiectul de act normativ a fost înaintat Consiliului Concurenței, Curții de Conturi a României și Autorității de Audit, în vederea analizării. |
| 6.Alte informaţii | Nu au fost identificate. |

Secţiunea a 7-a Activităţi de informare publică privind elaborarea şi implementarea proiectului de act normativ

|  |  |
| --- | --- |
| 1.Informarea societăţii civile cu privire la necesitatea elaborării proiectului de act normativ | Prezentul proiect de act normativ respectă prevederile art. 7 alin. (13) din Legea nr. 52/2003 privind transparența decizională în administrația publică, republicată, și a fost publicat în dezbatere publică pe pagina de internet a Ministerului Investițiilor și Proiectelor Europene la data de 02.03.2022. |
| 2.Informarea societăţii civile cu privire la eventualul impact asupra mediului în urma implementării proiectului de act normativ, precum şi efectele asupra sănătăţii şi securităţii cetăţeanului sau diversităţii biologice | Proiectul de act normativ nu se referă la acest subiect. |
| 3. Alte informaţii | Nu au fost identificate. |

**Secţiunea a 8- a. Măsuri de implementare**

|  |  |
| --- | --- |
| 1. Măsuri de punere în aplicare a proiectului de act normativ de către autorităţile administrative publice centrale şi/sau locale-înfiinţarea sau extinderea competenţei instituţiilor existente | Proiectul de act normativ nu se referă la acest subiect. |
| 2. Alte informaţii | Nu au fost identificate. |

Față de cele prezentate mai sus, a fost promovat prezentul proiect de ***Hotărâre a Guvernului privind regulile de eligibilitate a cheltuielilor efectuate în cadrul operațiunilor finanțate prin Fondul european de dezvoltare*** ***regională, Fondul social european plus, Fondul de coeziune și Fondul pentru o tranziție justă 2021-2027,*** care în forma prezentată, a fost avizat de Consiliul Legislativ, precum și de către ministerele interesate și pe care îl supunem adoptării.

|  |  |
| --- | --- |
| **MINISTRUL INVESTIȚIILOR ȘI PROIECTELOR EUROPENE**  **Dan VÎLCEANU** | |
| **AVIZĂM:** | |
| **VICEPRIM-MINISTRU, MINISTRUL TRANSPORTURILOR ȘI INFRASTRUCTURII**  **Sorin Mihai GRINDEANU** | |
| **MINISTRUL FINANŢELOR**  **Adrian CÂCIU** | **MINISTRUL DEZVOLTĂRII, LUCRĂRILOR PUBLICE ȘI ADMINISTRAȚIEI**  **CSEKE Attila-Zoltán** |
| **MINISTRUL AFACERILOR EXTERNE**  **Bogdan Lucian AURESCU** | **MINISTRUL JUSTIŢIEI**  **Marian-**[**Cătălin**](https://gov.ro/ro/guvernul/cabinetul-de-ministri/ministrul-afacerilor-interne-ministru-interimar-al-justitiei) **PREDOIU** |