**GUVERNUL ROMÂNIEI**

****

**HOTĂRÂRE**

**privind stabilirea regulilor de eligibilitate a cheltuielilor efectuate în cadrul operațiunilor finanțate prin** **Fondul european de dezvoltare regională, Fondul social european plus, Fondul de coeziune și Fondul pentru o tranziție justă, pentru perioada de programare 2021-2027**

Având în vedere prevederile Regulamentului (UE) nr. 2021/1060 al Parlamentului European şi al Consiliului de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize, ale Regulamentului (UE) 2021/1058 al Parlamentului European şi al Consiliului privind Fondul european de dezvoltare regională și Fondul de coeziune, ale Regulamentului (UE) 2021/1057 al Parlamentului European şi al Consiliului de instituire a Fondului social european Plus (FSE+) și de abrogare a Regulamentului (UE) nr. 1296/2013, ale Regulamentului (UE) 2021/1056 al Parlamentului European și al Consiliului din 24 iunie 2021 de instituire a Fondului pentru o tranziție justă, precum și ale Regulamentului (UE, EUROATOM) 2018/1046 al Parlamentului European și al Consiliului privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012,

în temeiul art. 108 din Constituţia României, republicată,

**Guvernul României adoptă prezenta hotărâre.**

**Art. 1** - (1) Prin prezenta hotărâre se stabilește cadrul legal privind eligibilitatea cheltuielilor efectuate de beneficiari în cadrul operaţiunilor finanţate în perioada de programare 2021-2027 prin Fondul european de dezvoltare regională, Fondul social european plus, Fondul de coeziune și Fondul pentru o tranziție justă şi din cofinanţarea naţională.

(2) Programele de cooperare teritorială europeană sunt exceptate de la aplicarea prevederilor prezentei hotărâri.

(3) Termenii "program", "autoritate de management", "beneficiar", "operaţiune", "instrumente financiare", " dezvoltare locală plasată sub responsabilitatea comunităţii", ”relocare”, au înţelesul prevăzut în Regulamentul (UE) 2021/1060 al Parlamentului European și al Consiliului de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize.

(4) Termenii “contract de finanțare”, „decizie de finanțare”, „cofinanţare publică”, „valoare totală a proiectului”, „cheltuieli eligibile” au înțelesurile prevăzute la art. 2 alin. (4) din Ordonanța de urgență a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă.

(5) Termenul „vehicul nepoluant” are înțelesul prevăzut la art. 3 lit. d) din Ordonanța de urgență a Guvernului nr. 71/2021 privind promovarea vehiculelor de transport rutier nepoluante, în sprijinul unei mobilităţi cu emisii scăzute, pentru abrogarea Ordonanţei de urgenţă a Guvernului nr. 40/2011 privind promovarea vehiculelor de transport rutier nepoluante şi eficiente din punct de vedere energetic şi a Legii nr. 37/2018 privind promovarea transportului ecologic.

**Art. 2** - (1) Pentru a fi eligibilă, o cheltuială trebuie să îndeplinească cumulativ următoarele condiţii cu caracter general:

a) să respecte prevederile art. 63 și ale art. 20 alin. (1) lit. b) și c) din Regulamentul (UE) 2021/1060;

b) să fie însoţită de facturi emise în conformitate cu prevederile legislaţiei naţionale sau a statului în care acestea au fost emise ori de alte documente cu valoare probatorie echivalentă, pe baza cărora cheltuielile să poată fi verificate/controlate/auditate, cu excepția cheltuielilor prevăzute la art. 3, precum și formelor de sprijin prevăzute la art. 5;

c) să fie însoţită de documente justificative privind efectuarea plăţii şi realitatea cheltuielii efectuate, pe baza cărora cheltuielile să poată fi verificate/controlate/auditate,  cu excepția cheltuielilor prevăzute la art. 3 și 4, precum și a formelor de sprijin prevăzute la art. 5;

d) să fie în conformitate cu prevederile programului;

e) să fie în conformitate cu prevederile contractului/deciziei de finanţare;

f) să fie rezonabilă şi necesară realizării operaţiunii;

g) să respecte prevederile legislaţiei Uniunii Europene şi legislaţiei naţionale aplicabile;

h) să fie înregistrată în contabilitatea beneficiarului, cu respectarea prevederilor art. 74 alin. (1) lit. a) pct. (i) din Regulamentul (UE) 2021/1060, cu excepția formelor de sprijin prevăzute la art. 5.

(2) În cazul operaţiunilor aflate sub incidenţa ajutorului de stat, potrivit prevederilor art. 107 din Tratatul privind Funcţionarea Uniunii Europene, o cheltuială trebuie să îndeplinească cumulativ prevederile prezentei hotărâri, precum și condițiile de eligibilitate specifice tipului de ajutor de stat aplicabil.

(3) În cazul cheltuielilor aferente instrumentelor financiare, prevederile prezentei hotărâri se completează cu prevederile art. 58-62 și 68 din Regulamentul (UE) 2021/1060.

(4) În cazul cheltuielilor aferente dezvoltării locale plasate sub responsabilitatea comunităţii, prevederile prezentei hotărâri se completează cu prevederile art. 31 - 34 din Regulamentul (UE) 2021/1060.

(5) În cazul operațiunilor finanțate prin Fondul social european Plus, o cheltuială trebuie să îndeplinească condiţiile prevăzute la alin. (1), precum și condițiile specifice prevăzute la art. 16 alin. (1) lit. b), (2) și (4) și ale art. 22 alin. (1)-(3) din Regulamentul (UE) 2021/1057 al Parlamentului European şi al Consiliului de instituire a Fondului social european Plus (FSE+) și de abrogare a Regulamentului (UE) nr. 1296/2013.

**Art. 3** - (1) Contribuţia în natură este considerată eligibilă, dacă îndeplineşte prevederile art. 67 alin. (1) din Regulamentul (UE) 2021/1060 și ale art. 2, precum şi următoarele condiţii specifice:

a) obiectul contribuţiei în natură a fost achiziţionat sau construit din alte surse de finanţare decât cele nerambursabile publice;

b) imobilele definite conform prevederilor legale în vigoare trebuie să fie libere de orice sarcini sau interdicţii ce afectează implementarea operaţiunii şi să nu facă obiectul unor litigii privind dreptul invocat de către potenţialul beneficiar, aflate în curs de soluţionare la instanţele judecătoreşti, la momentul depunerii cererii de finanţare.

(2) În cazul operațiunilor finanțate prin FSE+ cheltuielile trebuie să îndeplinească condițiile prevăzute la alin. (1), precum și condițiile prevăzute la art. 16 alin. (2) din Regulamentul (UE) 2021/1057.

**Art. 4** -Amortizarea este considerată cheltuială eligibilă dacă respectă condițiile prevăzute la art. 67 alin. (2) din Regulamentul (UE) 2021/1060, precum şi pe cele prevăzute la art. 2.

**Art. 5** - (1) Formele de sprijin reglementate la art. 53 alin. (1) lit. (b), (c) și (d) din Regulamentul (UE) 2021/1060 trebuie să respecte prevederile art. 2, precum și condițiile corespunzătoare stabilite prin programul operațional aprobat prin decizia reglementată la art. 94 alin. (3) sau prin actul delegat reglementat la art. 94 alin. (4) din Regulamentul (UE) 2021/1060.

(2) În cazurile prevăzute la alin. (1), autoritățile de management au obligația să includă în ghidurile solicitantului definiția costurilor unitare, sumelor forfetare și ratelor forfetare, precum și cuantumurile acoperite de acestea.

(3) În vederea rambursării costurilor unitare, sumelor forfetare și ratelor forfetare, beneficiarii trebuie să prezinte documente care dovedesc respectarea condițiilor prevăzute la alin. (1).

(4) Formele de sprijin reglementate la art. 53 alin. (1) lit. (f) din Regulamentul (UE) 2021/1060 trebuie să respecte prevederile art. 2, precum și condițiile corespunzătoare stabilite prin programul operațional aprobat prin decizia reglementată la art. 95 alin. (2) sau prin actul delegat reglementat la art. 95 alin. (4) din Regulamentul (UE) 2021/1060.

(5) În vederea rambursării finanțărilor nelegate de costuri, beneficiarii trebuie să prezinte documente care dovedesc respectarea condițiilor prevăzute la alin. (4).

**Art. 6** – (1) Costul de achiziţie al terenului este eligibil dacă sunt îndeplinite condițiile prevăzute la art. 2, precum şi următoarele condiţii specifice:

1. Se încadrează în limitele prevăzute la art. 64 alin. (1) lit. b) din Regulamentul (UE) 2021/1060, cu luarea în considerare a prevederilor care vizează operațiunile referitoare la conservarea mediului;
2. operaţiunea nu beneficiază de finanţare din Fondul social european Plus, în aplicarea art. 16 alin. (1) din Regulamentul (UE) 2021/1057, cu excepţia cazurilor în care se aplică art. 25 alin. (2) din Regulamentul (UE) 2021/1060;
3. costul de achiziţie al terenului este certificat de un evaluator, independent de beneficiarul operaţiunii şi autorizat, conform prevederilor Ordonanţei Guvernului nr. 24/2011 privind unele măsuri în domeniul evaluării bunurilor, aprobată cu modificări prin Legea nr. 99/2013, cu modificările şi completările ulterioare, care să confirme că preţul acestuia nu excedează valoarea de piaţă, luând în calcul caracteristicile tehnice ale imobilului.

(2) Costul de achiziţie al imobilelor deja construite este eligibil dacă sunt îndeplinite condițiile prevăzute la art. 2, precum şi următoarele condiţii specifice:

a) operaţiunea nu beneficiază de finanţare din Fondul social european Plus, în aplicarea art. 16 alin. (1) din Regulamentul (UE) 2021/1057, cu excepţia cazurilor în care se aplică art. 25 alin. (2) din Regulamentul (UE) 2021/1060;

b) imobilul nu a fost achiziţionat/construit prin intermediul unei finanţări nerambursabile publice în ultimii 5 ani anterior datei depunerii de către beneficiar a cererii de finanțare, după momentul plății finale menționate la art. 65 din Regulamentul (UE) 2021/1060;

c) imobilul este strict necesar implementării operaţiunii;

d) costul de achiziţie al imobilului este certificat de un evaluator, independent de beneficiarul operaţiunii şi autorizat, conform prevederilor Ordonanţei Guvernului nr. 24/2011 privind unele măsuri în domeniul evaluării bunurilor, aprobată cu modificări prin Legea nr. 99/2013, cu modificările şi completările ulterioare, care să confirme că preţul acestuia nu excedează valoarea de piaţă, luând în calcul caracteristicile tehnice ale imobilului.

**Art. 7** - În cazul leasingului, cheltuielile sunt eligibile dacă respectă condițiile prevăzute la art. 2, precum şi următoarele condiţii specifice:

a) beneficiarul operaţiunii este utilizatorul bunurilor care fac obiectul contractului de leasing;

b) ratele de leasing plătite de utilizator sunt aferente contractului de leasing;

c) ratele de leasing sunt eligibile exclusiv pentru perioada de implementare a contractului/deciziei/ de finanţare;

d) în cazul achiziţionării bunului, valoarea cumulată a ratelor de leasing rambursată nu depăşeşte valoarea de intrare a bunului în contabilitatea beneficiarului.

e) sunt respectate prevederile art. 8 privind leasingul pentru autovehicule sau alte mijloace de transport.

**Art. 8** *-* (1) Cheltuielile pentru achiziţia de autovehicule sau alte mijloace de transport, achiziţionate inclusiv în modalitatea prevăzută la art. 7, sunt eligibile dacă respectă condițiile prevăzute la art. 2, nu fac obiectul excluderilor prevăzute la art. 9 lit. d) din Regulamentul (UE) 2021/1056, art. 16 alin. (1) lit. b) din Regulamentul (UE) 2021/1057, art. 7 alin. (1) lit. h) din Regulamentul (UE) 2021/1058 și dacă îndeplinesc una dintre următoarele condiţii:

a) în cazul în care sunt achiziționate în scopul activităţilor prevăzute la art. 36 din Regulamentul (UE) 2021/1060 sau al activităților pentru managementul operațiunii, autovehiculele sau mijloacele de transport sunt indispensabile respectivelor activități.

b) în cazul în care sunt achiziționate pentru alte activități decât cele prevazute la lit. a), autovehiculele sau mijloacele de transport sunt destinate exclusiv atingerii obiectivului operaţiunii și sunt indispensabile acestuia, iar caracteristicile lor tehnice sunt adecvate în raport cu activităţile operaţiunii.

(2) Valoarea cheltuielilor eligibile prevăzute la alin. (1) lit. a) nu depăşeşte, pentru fiecare autovehicul sau alt mijloc de transport achiziţionat, echivalentul în lei a 18.000 euro, inclusiv TVA, cu respectarea prevederilor art. 9 şi ale art. 10 lit. a) sau, în cazul autovehiculelor sau mijloacelor de transport care intră în categoria vehiculelor nepoluante, echivalentul în lei a 35.000 euro, inclusiv TVA, cu respectarea prevederilor art. 9 şi ale art. 10 lit. a).

**Art. 9** - (1) În aplicarea exceptiilor prevăzute la art. 64 alin. (1) lit. c) pct. (i) și (ii) din Regulamentul (UE) 2021/1060, cheltuiala cu taxa pe valoare adăugată este eligibilă dacă este aferentă unor cheltuieli eligibile efectuate în cadrul proiectelor finanţate din fondurile prevăzute la art. 1 alin (1) și dacă sunt respectate următoarele condiții:

a) pentru operațiunile prevăzute la pct. (i) , cheltuiala cu TVA nu este adusă spre deducere potrivit prevederilor Legii nr. 227/2015 privind Codul fiscal, cu modificările și completările ulterioare;

b) pentru operațiunile prevăzute la pct. (ii), TVA este nerecuperabilă, potrivit legii, cu respectarea prevederilor ordinului comun al ministrului investițiilor și proiectelor europene şi al ministrului finanţelor privind aprobarea Instrucţiunilor de aplicare a prezentului articol.

(2) În aplicarea excepției prevăzute la art. 64 alin. (1) lit. c) pct. (iii) din Regulamentul (UE) 2021/1060, componentei de sprijin sub formă de grant i se aplică condițiile prevăzute la alin. (1) lit. a) sau la alin. (1) lit. b), după caz, în functie de valoarea totală a grantului.

**Art. 10** - Următoarele categorii de cheltuieli nu sunt eligibile:

a) cheltuielile prevăzute la art. 64 din Regulamentul (UE) 2021/1060;

b) cheltuielile aferente operațiunilor care fac obiectul uneia dintre situațiile prevăzute la art. 65 din Regulamentul (UE) 2021/1060, care afectează caracterul lor durabil;

c) cheltuielile efectuate în sprijinul relocării potrivit art. 66 din Regulamentul (UE) 2021/1060;

d) cheltuielile excluse de la finanțare potrivit art. 7 alin. (1), (4) și (5) din Regulamentul (UE) 2021/1058 ;

e) cheltuielile excluse de la finanțare potrivit art. 16 alin. (1) și art. 22 alin. (4) din Regulamentul (UE) 2021/1057;

f) cheltuielile excluse de la finanțare potrivit art. 9 din Regulamentul (UE) 2021/1056;

g) achiziţia de echipamente şi autovehicule sau mijloace de transport second-hand;

h) amenzi, penalităţi, cheltuieli de judecată şi cheltuieli de arbitraj;

i) cheltuielile efectuate peste plafoanele specifice stabilite de autorităţile de management prin ghidul solicitantului, în aplicarea prevederilor art. 2 alin. (1) lit. f);

j) cheltuielile excluse de la finanţare de autorităţile de management prin ghidul solicitantului, în aplicarea prevederilor art. 2 alin. (1) lit. f), corespunzător specificului programului şi particularităţilor operaţiunilor;

k) cheltuielile realizate în cadrul operațiunilor care intră sub incidența prevederilor art. 63 alin. (6) din Regulamentul (UE) nr. 2021/1060, cu excepția situațiilor reglementate la art. 20 alin. (1) lit. b) din Regulamentul (UE) nr. 2021/1060.

**Art. 11** - (1) Autorităţile de management au obligaţia să asigure verificarea respectării condiţiilor aplicabile, prevăzute în prezenta hotărâre, în procesul de evaluare a cererilor de finanţare, în procesul de contractare aferent încheierii contractului/deciziei/ de finanţare, precum şi procesul de verificare a cererilor de rambursare.

(2) Ministerul Investițiilor și Proiectelor Europene, în calitate de coordonator, potrivit prevederilor art. 4 alin (1) din Hotărârea Guvernului nr. 936/2020 pentru aprobarea cadrului general necesar în vederea implicării autorităţilor şi instituţiilor din România în procesul de programare şi negociere a fondurilor externe nerambursabile aferente perioadei de programare 2021 - 2027 şi a cadrului instituţional de coordonare, gestionare şi control al acestor fonduri, poate emite ordine şi instrucţiuni în aplicarea prezentei hotărâri.

**PRIM MINISTRU**

**NICOLAE-IONEL CIUCĂ**